VW se nuwe Golf kom in 2020Daar is min Suid-Afrikaanse gesinne wat nie ŉ Volkswagen-storie het nie. Vele studente het vorige jare met Vollas gery en groter gesinne het net die langpad aangedurf in ŉ Kombi. Suid-Afrika sal die jongste weergawe van Volkswagen se Golf laat in 2020 kry. Dit is die agtste, en waarskynlik die finale Golf in sy huidige binnebrand-vorm. Die Golf het in 1974 sy buiging gemaak in Europa en Giorgetto Giugiaro se ontwerp was oombliklik ŉ reusesukses. Die oliekrisis van daardie dekade het omvangryke en revolusionêre ontwikkeling meegebring. Voertuie was skielik baie kleiner. Slim verpakking het die ontwikkeling van voorwielaandrywing gebring en daarmee saam groot verbeterings in brandstofverbruik. Die Golf 8. Foto: Verskaf In die vyf dekades sedert 1974 was daar al sewe Golfies. Die volgende Golf, die VIII, is waarskynlik die laaste Golf soos ons hom ken met ŉ binnebrandenjin. Die Golf is oorsee beskikbaar in vyf verskillende hibridiese weergawes met ŉ matige hibridiese motor en inprop-hibried, sowel as die gewone versameling binnebrandenjins wat petrol en diesel insluit. Oorsee sal daar twee GTE-weergawes wees met verskillende kragsyfers. Die matige hibried kry nou die naam eTSI. Die Golf 8. Foto: Verskaf In Suid-Afrika gaan ons aanvanklik drie modelle sien. ŉ 110 kW 1.4 TSI DSG, 2.0 GTI DSG en 2.0 R DSG. Pryse en datums is nog nie bekend nie. Ons sien wel uit na die jongste tegnologie wat saam met die Golf VIII kom, soos ŉ “digital & innovision cockpit”, “IQ Drive” en “IQ Light”. Dit is ŉ opwindende era vir Volkswagen. Die maatskappy het goed herstel ná die sogenaamde Dieselgate-skandaal en het die afgelope drie jaar bitter hard gewerk aan die toekoms. Hul nuwe logo is onlangs bekendgemaak en sal Volkswagen die toekoms inlei. Daardie toekoms sluit éérs elektries in, en dán binnebrand uit. Ek is oortuig daarvan dat die markleier in dié segment net van krag tot krag sal gaan, ongeag hoe hy aangedryf word.